PMIndiaData/PMIndiaSum huggingface dataset:
মুদ্ৰা যোজনাই অগণন ভাৰতীয়ক ঔদ্যোগিক দক্ষতা প্ৰদৰ্শন কৰাৰ আৰু চাকৰি সৃষ্টিকৰ্তা হোৱাৰ সুযোগ প্ৰদান কৰিছে: প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে কয় যে প্ৰধানমন্ত্ৰী মুদ্ৰা যোজনা মুকলি হোৱাৰ পিছৰে পৰা ই যোৱা সাত বছৰৰ ভিতৰত অগণন ভাৰতীয়ক তেওঁলোকৰ ঔদ্যোগিক দক্ষতা প্ৰদৰ্শন কৰাৰ আৰু চাকৰি সৃষ্টিকৰ্তা হোৱাৰ সুযোগ প্ৰদান কৰিছে। তেওঁ কয় যে এই সাত বছৰত মুদ্ৰা যোজনা এক গেম চেঞ্জাৰ হিচাপে পৰিগণিত হৈছে আৰু ই মৰ্যাদাৰ লগতে সমৃদ্ধি বৃদ্ধি কৰিছে। MyGovIndiaৰ এটা টুইটৰ উত্তৰত প্ৰধানমন্ত্ৰীয়ে কয় কৰে; ” #FundingTheUnfunded নীতিৰ দ্বাৰা অনু্প্ৰাণিত হৈ মুদ্ৰা যোজনাই অগণন ভাৰতীয়ক তেওঁলোকৰ ঔদ্যোগিক দক্ষতা প্ৰদৰ্শন কৰাৰ আৰু চাকৰি সৃষ্টিকৰ্তা হোৱাৰ সুযোগ প্ৰদান কৰিছে। এই সাত বছৰত মুদ্ৰা যোজনা এক গেম চেঞ্জাৰ হিচাপে পৰিগণিত হৈছে আৰু ই মৰ্যাদাৰ লগতে সমৃদ্ধি বৃদ্ধি কৰিছে।”
ৰায়বেৰেইলীৰ এনটিপিচি প্ৰকল্পৰ পীড়িতলৈ এককালীন সাহাৰ্য ঘোষণা প্ৰধানমন্ত্ৰীৰ

উত্তৰপ্ৰদেশৰ ৰায়বেৰেইলীৰ এনটিপিচি প্ৰকল্পত প্ৰাণহানি হোৱা লোকসকলৰ আত্মীয়লৈ ২ লাখ টকাকৈ এককালীন সাহাৰ্য ঘোষণাত অনুমোদন জনাইছে প্ৰধানমন্ত্ৰী শ্ৰী নৰেন্দ্ৰ মোদীয়ে। প্ৰধানমন্ত্ৰীয়ে লগতে এই ঘটনাত আহতসকলৰ প্ৰতি ৫০,০০০ টকাকৈ সাহাৰ্য প্ৰদানতো অনুমোদন জনায়।
প্ৰধানমন্ত্ৰীক সাক্ষাৎ এমইডিইএফ(ফ্ৰান্স)ৰ অধ্যক্ষৰ

এমইডিইএফ(মুভমেণ্ট দ্য এণ্টাৰপ্ৰাইজ দ্য ফ্ৰান্স)ৰ অধ্যক্ষ শ্ৰী পিয়েৰ গাটাই আজি প্ৰধানমন্ত্ৰী শ্ৰী নৰেন্দ্ৰ মোদীক সাক্ষাৎ কৰে। প্ৰধানমন্ত্ৰীয়ে ২০১৫ চনৰ এপ্ৰিলত তেওঁৰ ফ্ৰান্স ভ্ৰমণৰ কথা সোঁৱৰাৰ লগতে সেই সময়ত ফ্ৰান্সৰ একাংশ ব্যৱসায়িক নেতৃত্বৰ সৈতে কৰা বাৰ্তালাপ আৰু বিগত সময়ছোৱাত ভাৰত আৰু ফ্ৰান্সৰ মাজৰ দ্বিপাক্ষিক সম্পৰ্ক শক্তিশালী কৰাৰ ক্ষেত্ৰত তেওঁলোকৰ অমুল্য বৰঙণিৰ কথাও উল্লেখ কৰে। শ্ৰী গাটাইও প্ৰধানমন্ত্ৰীক ভাৰত আৰু ফ্ৰান্সৰ মাজৰ বাণিজ্য আৰু বিনিয়োগৰ উন্নয়ন সন্দৰ্ভত অৱগত কৰে। প্ৰধানমন্ত্ৰীয়ে লগতে উল্লেখ কৰে যে ভাৰতত বিদেশী প্ৰত্যক্ষ বিনিয়োগ কৰা দেশসমূহৰ ভিতৰত ফ্ৰান্স শীৰ্ষ ১০ৰ অন্তৰ্গত। তেওঁ লগতে ফ্ৰান্সৰ কোম্পানীসমূহক ভাৰতৰ ক্ৰমৱৰ্ধমান ব্যৱসায়িক পৰিৱেশ আৰু বিকাশশীল বিনিয়োগৰ সূযোগ ল’বলৈ আহ্বান জনায়।
প্ৰধানমন্ত্ৰীয়ে ২১ জানুৱাৰীত সোমনাথত নতুন চাৰ্কিট হাউচ উদ্বোধন কৰিব

প্ৰধানমন্ত্ৰী শ্ৰী নৰেন্দ্ৰ মোদীয়ে ২০২২ চনৰ ২১ জানুৱাৰীত পুৱা ১১ বজাত ভিডিঅ’ কনফাৰেন্সৰ জৰিয়তে সোমনাথত নতুন চাৰ্কিট হাউচ উদ্বোধন কৰিব। এই উপলক্ষে প্ৰধানমন্ত্ৰীৰ ভাষণৰ পিছতে ইয়াক উদ্বোধন কৰা হ’ব। সোমনাথ মন্দিৰ প্ৰতি বছৰে ভাৰত আৰু বিদেশৰ লাখ লাখ ভক্তই দৰ্শন কৰে। সেই উদ্দেশ্যে নতুন চাৰ্কিট হাউচৰ প্ৰয়োজনীয়তা অনুভৱ কৰা হৈছিল কিয়নো বৰ্তমানৰ চৰকাৰী সুবিধা মন্দিৰৰ পৰা বহু দূৰৈত অৱস্থিত আছিল। নতুন চাৰ্কিট হাউচটো ৩০ কোটি টকাৰো অধিক ব্যয়েৰে নিৰ্মাণ কৰা হৈছে আৰু ই সোমনাথ মন্দিৰৰ ওচৰত অৱস্থিত। ইয়াত চুইট, ভিআইপি আৰু ডিলাক্স কোঠা, কনফাৰেন্স কোঠা, প্ৰেক্ষাগৃহ আদিকে ধৰি শীৰ্ষ শ্ৰেণীৰ সুবিধা আছে। লেণ্ডস্কেপিং এনেদৰে কৰা হৈছে যে প্ৰতিটো কোঠাৰ পৰা সাগৰীয় দৃশ্য উপলব্ধ হ’ব।
কেন্দ্ৰীয় চৰকাৰৰ কৰ্মাচাৰীৰ মহাৰ্ঘ ভাট্টা ২ শতাংশ বৃদ্ধিৰ বাবে কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ পৌৰোহিত্যত অনুষ্ঠিত কেন্দ্ৰীয় কেবিনেটৰ বৈঠকত সামগ্ৰীৰ বৰ্দ্ধিত দামলৈ চাই কেন্দ্ৰীয় চৰকাৰৰ কৰ্মাচাৰীৰ বাবে ০১.০১.২০১৮ তাৰিখৰ পৰা কাৰ্যকৰী হোৱাকৈ এক অতিৰিক্ত কিস্তিত মহাৰ্ঘ ভাট্টা তথা অৱসৰপ্ৰাপ্ত কেন্দ্ৰীয় চৰকাৰৰ কৰ্মাচাৰীৰ বাবে মহাৰ্ঘ সাহাৰ্য আগৰ ৫% উপৰিও ২ শতাংশ বৃদ্ধিৰ বাবে অনুমোদন জনোৱা হয়। ইয়াৰ ফলত ৪৮.৪১ লাখ কেন্দ্ৰীয় চৰকাৰৰ কৰ্মাচাৰী তথা ৬১.১৭ লাখ অৱসৰপ্ৰাপ্ত কেন্দ্ৰীয় চৰকাৰৰ কৰ্মাচাৰী লাভান্বিত হ’ব। মহাৰ্ঘ ভাট্টা আৰু মহাৰ্ঘ সাহাৰ্যৰ বাবে কোষাগাৰত বছৰি থাকিবলগীয়া ধনৰ পৰিমাণ ৬০৭৭.৭২ কোটি টকা আৰু ২০১৮-১৯ বিত্তীয় বৰ্ষৰ বাবে ৭০৯০.৬৮ কোটি টকা হ’ব। (২০১৮ চনৰ জানুৱাৰীৰ পৰা ২০১৯ চনৰ ফেব্ৰুৱাৰীলৈকে মুঠ ১৪ মাহত) এই বৃ্দ্ধি সপ্তম কেন্দ্ৰীয় দৰমহা আয়োগৰ পৰামৰ্শৰ ভিত্তিত কৰা হৈছে।
ৰাষ্ট্ৰীয় বিজ্ঞান দিৱসত বৈজ্ঞানিকসকলক শুভেচ্ছা প্ৰধানমন্ত্ৰী

ৰাষ্ট্ৰীয় বিজ্ঞান দিৱসত বৈজ্ঞানিকসকলক শুভেচ্ছা জনাইছে প্ৰধানমন্ত্ৰী শ্ৰী নৰেন্দ্ৰ মোদীয়ে৷ টুইটযোগে প্ৰধানমন্ত্ৰীয়ে কয়, “সকলো বৈজ্ঞানিক আৰু বিজ্ঞানৰ অনুৰাগীক ৰাষ্ট্ৰীয় বিজ্ঞান দিৱসৰ শুভেচ্ছা জনাইছো৷ আহক, আমি সকলোৱে মিলি বিজ্ঞানৰ প্রতি আমাৰ প্ৰতিশ্ৰুতি পূৰণ কৰাৰ লগতে মানৱজাতিৰ উন্নয়নত বিজ্ঞানৰ শক্তিক কামত লগাও।”
পিএছএলভি চি৫৩ৰ দ্বাৰা মহাকাশত ভাৰতীয় ষ্টাৰ্ট-আপৰ দুটা পেলোড সফলতাৰে উৎক্ষেপণ কৰাৰ বাবে ইন-স্পেচ আৰু ইছৰোক অভিনন্দন জনাইছে প্ৰধানমন্ত্ৰীয়ে

পিএছএলভি চি৫৩ অভিযানৰ দ্বাৰা মহাকাশত ভাৰতীয় ষ্টাৰ্ট-আপৰ দুটা পেলোড সফলভাৱে উৎক্ষেপণ কৰাৰ বাবে ইন-স্পেচ আৰু ইছৰোক অভিনন্দন জ্ঞাপন কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। এক টুইটযোগে প্ৰধানমন্ত্ৰীয়ে কয়; "মহাকাশত ভাৰতীয় ষ্টাৰ্ট-আপৰ দুটা পেলোড উৎক্ষেপণ কৰি পিএছএলভি চি৫৩ অভিযানে এক নতুন মাইলৰ খুঁটি অৰ্জন কৰিছে। তেওঁলোকৰ এই সফলতাৰ বাবে মই @INSP আৰু @isro ক অভিনন্দন জনাইছোঁ। অদূৰ ভৱিষ্যতে আৰু বহু ভাৰতীয় কোম্পানীয়ে মহাকাশত উপস্থিত হ'ব বুলি মই আশাবাদী।"
ন্যায়পালিকাৰ বাবে আন্তঃগাঁথনিৰ ব্যাপক উন্নয়ন

প্রধানমন্ত্রী শ্রী নৰেন্দ্র মোদীৰ অধ্যক্ষতাত কেন্দ্রীয় কেবিনেট বৈঠকত ন্যায়পালিকাৰ বাবে আন্তঃগাঁথনি উন্নয়নৰ কেন্দ্রীয় চৰকাৰৰ সাহাৰ্যপ্রাপ্ত আঁচনিসমূহ দ্বাদশ পঞ্চবার্ষিকী পৰিকল্পনাৰ সময়ৰ পাছতো ১.৪.২০১৭ ৰ পৰা ৩১.৩.২০২০ লৈকে অব্যাহত ৰখাৰ সিদ্ধান্তত অনুমোদন জনাইছে। বিচাৰপতি আৰু আইনগত সংস্কাৰৰ বিষয়ত ৰাষ্ট্ৰীয় অভিযানৰ মাধ্যমত অভিযানৰ অধীনত এই আঁচনি কাৰ্যকৰী কৰা হ’ব। ইয়াৰ বাবে আনুমানিক ৩,৩২০ কোটি টকা ধাৰ্য কৰা হৈছে। কেবিনেটে বিচাৰবিভাগৰ লগতে অনলাইন নিৰীক্ষণ ব্যৱস্থা গঢ়ি তোলাৰো এক সিদ্ধান্তত অনুমোদন জনায়। ইয়াৰ ফলত আদালতৰ কোঠা আৰু নির্মীয়মান আবাসস্থল গঢ়ি তোলাৰ কামৰ অগ্রগতিৰ বিষয়ে তথ্য সংগ্রহ কৰাৰ সুবিধা হ’ব। তদুপৰি, ভৱিষ্যতে সমগ্ৰ দেশ জুৰি এনে আঁচনি ৰূপায়ণৰ বিষয়েও তথ্য ইয়াৰ মাধ্যমে সংগ্রহ কৰা সম্ভৱ হ’ব। আঁচনিৰ সুবিধাসমূহঃ এই আঁচনি ৰূপায়ণৰ ফলত সমগ্ৰ দেশৰ উচ্চ ন্যায়ালয়ৰ বিচাৰপতি/জিলা আৰু নিম্ন আদালতৰ বিচাৰকসকলৰ বাবে উপযুক্ত আদালতৰ হল আৰু বাসস্থানৰ ব্যৱস্থা কৰিব পৰা যাব। জিলাৰ উপৰি মহকুমা, তালুক, তহচিল, গাওঁ পঞ্চায়ত তথা গাওঁ পর্যায়লৈকে এই সুবিধা উপলব্ধ হ’ব। ইয়াৰ ফলত সমগ্ৰ দেশতে বিচাৰকসকলৰ কাম-কাজৰ উন্নয়ন হোৱাৰ লগতে প্রত্যেক নাগৰিকৰ বাবে সুবিচাৰৰ ব্যৱস্থা গঢ়ি তুলিব পৰা যাব। আর্থিক সাহাৰ্যঃ: ৰাজ্য চৰকাৰ আৰু কেন্দ্রীয় শাসিত অঞ্চলৰ প্রশাসনৰ এলেকাধীন আদালতৰ হলঘৰ আৰু নিম্ন আদালতৰ বিচাৰকসকলৰ বাবে বাসস্থানৰ ব্যৱস্থা সংক্রান্তীয় আন্তঃগাঁথনি উন্নয়নত কেন্দ্রীয় সাহাৰ্যপ্রাপ্ত আঁচনিত কেন্দ্রীয় চৰকাৰে আর্থিক সাহাৰ্য প্ৰদান কৰিব। এই আঁচনিত উত্তৰ-পূবৰ লগতে হিমালয়ৰ পাদদেশত অৱস্থিত ৰাজ্যসমূহৰ বাদে অন্যান্য ৰাজ্যেৰ বাবে কেন্দ্র আৰু ৰাজ্যৰ মাজত ব্যয়ৰ অনুপাত ৬০:৪০। উত্তৰ-পূব আৰু হিমালয়ৰ পাদদেশত অৱস্থিত ৰাজ্যসমূহৰ বাবে এই অনুপাত হৈছে ৯০:১০। আনহাতে কেন্দ্রীয় শাসিত অঞ্চলত কেন্দ্রীয় চৰকাৰে ১০০ শতাংশ ব্যয় বহন কৰিব। এই আঁচনি ৰূপায়ণৰ ফলত সমগ্ৰ দেশৰ জিলা আৰু নিম্ন আদালতৰ বিচাৰকসকলৰ বাবে ৩০০০ আদালত হল আৰু ১,৮০০ বাসস্থান নির্মাণ সম্পূর্ণ কৰা সম্ভৱ হ’ব। আঁচনিৰ নিৰীক্ষণঃ বিচাৰ বিভাগৰ ফালৰ পৰা অনলাইনত আঁচনিৰ ওপৰত নিৰীক্ষণ কৰাৰ লগতে কামৰ অগ্রগতি আৰু চোৱা-চিতা কামৰ তথ্য সংগ্রহ কৰাৰ বাবে এটি ব্যবস্থা গঢ়ি তোলা হ’ব। বিভিন্ন ৰাজ্যৰ মুখ্য সচিবৰ নেতৃত্বত গঠন হ’ব লগীয়া নিৰীক্ষণ কমিটীয়ে পিডব্লিউডি বিভাগৰ বিষয়াৰ সৈতে দ্রুত কার্য সম্পাদন আৰু যথাযথভাৱে নির্মাণৰ কাম কৰাৰ বাবে নিয়মীয়াকৈ বৈঠকত মিলিত হ’ব। তদুপৰি, কেন্দ্রীয় চৰকাৰে প্ৰদান কৰা ধন ৰাজ্য চৰকাৰসমূহে যাতে পিডব্লিউডি বিভাগক অনতিপলমে প্রদান কৰে, তাৰবাবেও নিৰীক্ষণ কৰা হ’ব। পটভূমিঃ : ১৯৯৩-৯৪ বর্ষৰ পৰা বিচাৰকসকলৰ বাবে আন্তঃগাঁথনিমুলক সুবিধা গঢ়ি তুলিবলৈ কেন্দ্রীয় সাহাৰ্যপ্রাপ্ত এই আঁচনিখন ৰূপায়ণ কৰা হৈছে। ইয়াৰ বাবে কেন্দ্রীয় চৰকাৰে ৰাজ্য চৰকাৰসমূহক আৰু অধিক পৰিমাণে সহায়ক সম্পদ দি সহায় কৰিব। জিলা আৰু নিম্ন আদালতসমূহৰ বিচাৰবিভাগীয় বিষয়া আৰু বিচাৰকসকলৰ বাবে আদালত, হল আৰু বাসস্থানৰ ব্যৱস্থা কৰাৰ লক্ষ্যৰে পৰিচালিত এই আৰ আঁচনিত ৰাজ্য চৰকাৰ আৰু কেন্দ্রূীয় শাসিত অঞ্চলসমূহৰ প্রশাসনক কেন্দ্রীয় সাহাৰ্য প্ৰদান কৰি অহা হৈছে।
বিষু উপলক্ষে সুস্বাস্থ্য আৰু সুখ কামনা প্ৰধানমন্ত্ৰী

বিষু উপলক্ষে প্ৰধানমন্ত্ৰী শ্ৰী নৰেন্দ্ৰ মোদীয়ে সমগ্ৰ বিশ্বখনতে থকা মালয়ালী লোকসকলকে প্ৰমুখ্য কৰি আটাইলৈকে শুভেচ্ছা জ্ঞাপন কৰিছে। এটি টুইটত প্ৰধানমন্ত্ৰীগৰাকীয়ে কয় “বিষুৰ বিশেষ উপলক্ষত সমগ্ৰ বিশ্বখনতে থকা মালয়ালী লোকসকলকে প্ৰমুখ্য কৰি আটাইকে শুভেচ্ছা জনাইছো। মই আগন্তুক বৰ্ষটো যেন পৰম সুখ আৰু সু স্বাস্থ্যৰে পৰিপূৰ্ণ হয়, তাৰে প্ৰাৰ্থনা জনাইছো।”
গুজৰাটত ইনভেষ্টৰ ছামিটত দিয়া প্ৰধানমন্ত্ৰীৰ ভাষণৰ পা

নমস্কাৰ! কেন্দ্ৰীয় মন্ত্ৰীসভাত মোৰ সহযোগী শ্ৰী নিতিন গডকৰী জী, গুজৰাটৰ মুখ্যমন্ত্ৰী শ্ৰী বিজয় ৰূপাণী জী, অটো ইণ্ডাষ্ট্ৰীৰে জড়িত সকলো stakeholders, সকলো OEM ecyclingয়ে কি কয়, circular economyয়ে কি কয়। সেয়া ভাৰতৰ জীৱনত নতুন। আমি কেৱল বৈজ্ঞানিক পদ্ধতিৰে ইয়াক আগবঢ়াব লাগে, আৰু বৈজ্ঞানিক পদ্ধতিৰে আগবঢ়ালে, মোৰ বিশ্বাস, জাবৰৰ পৰা সোণ বনোৱা এই অভিযানত সকলো সংলগ্ন হ'ব আৰু আমিও আৰু নতুন নতুন বস্তু আবিষ্কাৰ কৰাৰ দিশত সফল হ'ম। মই আকৌ এবাৰ আপোনালোক সকলোকে বহুত বহুত শুভকামনা জনাইছো। বহুত-বহুত ধন্যবাদ।
কেৰালাৰ বানপৰিস্থিতিৰ সন্দৰ্ভত মুখ্যমন্ত্ৰীৰ সৈতে বাৰ্তালাপ প্ৰধানমন্ত্ৰীৰ; সাম্ভাব্য সকলো ধৰণৰ সহায়ৰ আশ্বাস

প্ৰধানমন্ত্ৰী শ্ৰী নৰেন্দ্ৰ মোদীয়ে কেৰালাৰ মুখ্যমন্ত্ৰী শ্ৰী পিনাৰায়ী বিজয়নৰ সৈতে ৰাজ্যখনৰ বান পৰিস্থিতিৰ সন্দৰ্ভত বাৰ্তালাপ কৰে। প্ৰধানমন্ত্ৰীয়ে কয়, “কেৰালাৰ মুখ্যমন্ত্ৰী শ্ৰী পিনাৰায়ী বিজয়নৰ সৈতে বাৰ্তালাপ কৰাৰ লগতে ৰাজ্যখনৰ বিভিন্ন প্ৰান্তত সৃষ্টি হোৱা বান পৰিস্থিতিৰ সন্দৰ্ভত আলোচনা কৰিলো। বানৰ ফলত ক্ষতিগ্ৰস্ত লোকসকলক সাম্ভাব্য সকলো ধৰণৰ সাহায্য আগবঢ়াম। কেৰালাৰ এই প্ৰাকৃতিক দুৰ্যোগৰ সময়ত আমি সকলোৱে ৰাজ্যখনৰ ক্ষতিগ্ৰস্ত লোকসকলৰ ওচৰত থিয় দিছো।”
ভাৰতৰ ৰাজহুৱা পৰিবহণ ব্যৱস্থাৰ উন্নয়নৰ লক্ষ্যৰে ভাৰত আৰু ব্ৰিটেইনৰ ‘ট্ৰেন্সপৰ্ট ফৰ লণ্ডন’ৰ মাজত বুজাবুজি চুক্তি স্বাক্ষৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেট বৈঠকত ভাৰতৰ ৰাজহুৱা পৰিবহণ ব্যৱস্থাৰ উন্নয়নৰ লক্ষ্যৰে কেন্দ্ৰীয় পথ পৰিবহণ আৰু ঘাইপথ মন্ত্ৰালয় আৰু গ্ৰেটাৰ লণ্ডন অথৰিটী এক্ট, ১৯৯৯(ইউ কে)ৰ অধীনত গঠিত ব্ৰিটেইনৰ ‘ট্ৰেন্সপৰ্ট ফৰ লণ্ডন’ৰ মাজত বুজাবুজি চুক্তি স্বাক্ষৰ আৰু ইয়াৰ কাৰ্যকৰীকৰণত অনুমোদন জনায়। এই বুজাবুজি চুক্তিয়ে দেশৰ ৰাজহুৱা পৰিবহণ ব্যৱস্থাৰ সৰ্বাংগীন উন্নয়নৰ সমান্তৰালভাৱে সেৱা আৰু উচ্চ ক্ষমতাসম্পন্ন বাছৰ ব্যৱহাৰত সহায় কৰিব। ইয়াৰ জৰিয়তে ভাৰত আৰু ব্রিটেইনৰ মাজত দ্বিপাক্ষিক সম্পর্ক উন্নত হোৱাৰ লগতে অধিক শক্তিশালী হ’ব। এই বুজাবুজি চুক্তিয়ে সকলোৰে বাবে সু-সংহত ৰাজহুৱা পৰিবহণ ব্যৱস্থাক শক্তিশালী কৰাৰ ক্ষেত্রত সহায় কৰিব। সমাজৰ দৰিদ্র লোকসকলৰ বাবেও গুণসম্পন্ন ৰাজহুৱা পৰিবহণ সেৱাৰ উপলব্ধ হোৱাত সহায় কৰিব চুক্তিখনে।
প্ৰধানমন্ত্ৰীয়ে যাত্ৰীবাহী বিমান এমইউ৫৭৩৫ৰ দুৰ্ঘটনাত শোক প্ৰকাশ কৰিছ

প্ৰধানমন্ত্ৰী শ্ৰী নৰেন্দ্ৰ মোদীয়ে চীনৰ গুয়াংছিত ১৩২ জন লোকক কঢ়িয়াই নিয়া যাত্ৰীবাহী বিমান এমইউ৫৭৩৫ৰ দুৰ্ঘটনাত গভীৰ শোক প্ৰকাশ কৰিছে। প্ৰধানমন্ত্ৰীয়ে এটা টুইটত এইদৰে কয়, ‘‘চীনৰ গুয়াংছিত যাত্ৰীবাহী বিমান এমইউ৫৭৩৫ৰ ১৩২জন যাত্ৰীৰ শোকাৱহ মৃত্যুৰ ঘটনাত অতিশয় আচৰিত হোৱাৰ লগতে দুখ প্ৰকাশ কৰিছো ৷ যাত্ৰীসকলৰ শোকসন্তপ্ত পৰিয়াললৈ গভীৰ সমবেদনা যাচিছো ৷’’
সংসদত ৰাষ্ট্ৰীয় ডিজাইন প্ৰতিষ্ঠান (এনআইডি) আইন, ২০১৮ৰ সংশোধনী বিধেয়ক উত্থাপনত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ৰাষ্ট্ৰীয় ডিজাইন প্ৰতিষ্ঠান, আহমেদাবাদৰ দৰে নতুন চাৰিখন ৰাষ্ট্ৰীয় ডিজাইন প্ৰতিষ্ঠান ক্ৰমে-ৰাষ্ট্ৰীয় ডিজাইন প্ৰতিষ্ঠান অমৰাৱতী/বিজয়ৱাড়া, অন্ধ্ৰপ্ৰদেশ; ৰাষ্ট্ৰীয় ডিজাইন প্ৰতিষ্ঠান, ভূপাল, মধ্যপ্ৰদেশ; ৰাষ্ট্ৰীয় ডিজাইন প্ৰতিষ্ঠান, যোৰহাট, অসম আৰু ৰাষ্ট্ৰীয় ডিজাইন প্ৰতিষ্ঠান, কুৰুক্ষেত্ৰ, হাৰিয়ানাক ৰাষ্ট্ৰীয় ডিজাইন প্ৰতিষ্ঠান (এনআইডি) আইন, ২০১৮ৰ অধীনত ৰাষ্ট্ৰীয় গুৰুত্বপূৰ্ণ প্ৰতিষ্ঠান(আইএনআই) হিচাপে ঘোষণা কৰিবলৈ ইয়াৰ সংশোধনী বিধেয়ক সংসদত উত্থাপনত অনুমোদন জনায়। ইয়াৰ অধীনত কেতবোৰ সুক্ষ্ম সংশোধন যেনে-এনআইডি বিজয়ৱাড়াক এনআইডি অমৰাৱতী হিচাপে নামকৰণ কৰা আৰু মুখ্য ডিজাইনাৰক অধ্যাপকৰ সমমৰ্যাদা প্ৰদান ইত্যাদি দিশবোৰৰ প্ৰস্তাৱ ৰখা হৈছে। দেশৰ বিভিন্ন স্থানত স্থাপন কৰিবলগীয়া নতুন এনআইডিসমূহে ডিজাইনৰ ক্ষেত্ৰত উচ্চ দক্ষতাসম্পন্ন মানৱ সম্পদ গঢ় দিয়াৰ লগতে প্ৰত্যক্ষ আৰু পৰোক্ষভাৱে সংস্থাপনৰ সূযোগো সৃষ্টি হোৱাৰ সমান্তৰালভাৱে হস্তশিল্প, হস্ততাঁত, গ্ৰাম্য প্ৰযুক্তি, ক্ষুদ্ৰ, মজলীয়া আৰু বৃহৎ উদ্যোগসমূহত বহনযোগ্য ডিজাইনৰ সমাহাৰ ঘটিব আৰু আউটৰীচ কাৰ্যসূচীৰ বাবে সক্ষমতা, দক্ষতা আৰু নতুন প্ৰতিষ্ঠান গঢ়ি উঠাত সহায় কৰিব।
বিশিষ্ট সাহিত্যিক ড০ ৰজত কুমাৰ কৰৰ বিয়োগত প্ৰধানমন্ত্ৰীৰ শো

প্ৰধানমন্ত্ৰী শ্ৰী নৰেন্দ্ৰ মোদীয়ে বিশিষ্ট সাহিত্যিক ড০ ৰজত কুমাৰ কৰৰ বিয়োগত গভীৰ শোক প্ৰকাশ কৰিছে৷ এক টুইটযোগে প্ৰধানমন্ত্ৰীয়ে কয়, “ড০ ৰজত কুমাৰ কৰ সাংস্কৃতিক জগতৰ এগৰাকী পুৰোধা ব্যক্তি আছিল৷ ৰথযাত্রা সম্পর্কে বিভিন্ন বিষয়ক লৈ তেওঁ যিদৰে লিখিছে আৰু পালা সংস্কৃতিৰ পুনৰুজ্জীৱিতকৰণৰ বাবে যি ভূমিকা পালন কৰিছে, তাৰ জৰিয়তে তেওঁৰ বহুমুখী প্রতিভা প্রতিফলিত হৈছে৷ তেওঁৰ বিয়োগত মই মৰ্মাহত হৈছো৷ ড০ কৰৰ পৰিয়ালৰ লগতে তেওঁৰ গুণমুগ্ধসকলৰ প্ৰতি মই সমবেদনা জনাইছো৷ ওঁ শান্তি।”
দৈনিক জাগৰণৰ ৭৫সংখ্যক প্ৰতিষ্ঠা দিৱস উপলক্ষে জাগৰণ ফ’ৰামত ভাষণ ৰাখে প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে আজি দৈনিক জাগৰণ বাতৰি কাকতৰ ৭৫সংখ্যক প্ৰতিষ্ঠা দিৱস উপলক্ষে নতুন দিল্লীত অনুষ্ঠিত জাগৰণ ফ’ৰামত ভাষণ আগবঢ়ায়৷ তাজ পেলেচ হোটেলত সমৱেত বিশিষ্ট ব্যক্তিসকলক সম্বোধন কৰি প্ৰধানমন্ত্ৰীয়ে বাতৰি কাকত বিতৰণ কৰা হকাৰসকলক বিশেষভাৱে প্ৰশংসা কৰে৷ তেওঁ কয় যে জনসাধাৰণৰ মাজলৈ বাতৰি কাকতখন লৈ যোৱাত হকাৰসকলে সহায় কৰে৷ প্ৰধানমন্ত্ৰীয়ে কয় যে দৈনিক জাগৰণে সমাজত সজাগতা সৃষ্টিত আৰু ৰাষ্ট্ৰ পুনৰ্নিৰ্মাণৰ কামত এক গুৰুত্বপূৰ্ণ ভূমিকা গ্ৰহণ কৰিছে৷ দেশ আৰু সমাজ পৰিৱৰ্তনৰ আন্দোলনক দৈনিক জাগৰণে শক্তিশালী কৰেছে বুলিও তেওঁ উল্লেখ কৰে৷ এই প্ৰসংগত প্ৰধানমন্ত্ৰীয়ে বেটী বচাও, বেটী পঢ়াও আৰু স্বচ্ছ ভাৰত অভিযানৰ দৰে আঁচনিৰ কথা উনুকিয়ায়৷ তেওঁ আশা প্ৰকাশ কৰে যে, ডিজিটেল বিপ্লৱৰ সহায়ত সংবাদ মাধ্যমে দেশক শক্তিশালী কৰাত এক গুৰুত্বপূৰ্ণ ভূমিকা পালন কৰিব পাৰে৷ প্ৰধানমন্ত্ৰীয়ে কয় যে ‘নূন্যতম চৰকাৰ, সৰ্বাধিক প্ৰশাসন’ আৰু ‘সবকা সাথ, সবকা বিকাশ’ নীতি হ’ল নিউ ইণ্ডিয়াৰ ভেটি৷ আজি দেশৰ যুৱ প্ৰজন্মই অনুভৱ কৰে যে তেওঁলোক উন্নয়ন প্ৰক্ৰিয়াৰ অংশীদাৰ৷ তেওঁ প্ৰশ্ন উত্থাপন কৰে—স্বাধীনতাৰ কেইবা দশক অতিক্ৰমৰ পাছতো আমাৰ দেশ কিয় অনগ্ৰসৰ হৈ আছে? আমাৰ জনসাধাৰণৰ সমস্যা কিয় সমাধান নহ’ল? প্ৰধানমন্ত্ৰীয়ে উল্লেখ কৰে যে এতিয়া এনেকুৱা স্থানত বিদ্যুৎ উপলব্ধ হৈছে, য’ত যোৱা ৭০বছৰ ধৰি বিদ্যুৎ সেৱা নাছিল৷ ৰেলৱে’ সংযোগৰ পৰা বঞ্চিত হৈ থকা ৰাজ্যক এতিয়া ৰেলৱে’ মানচিত্ৰত অন্তৰ্ভুক্ত কৰা হৈছে৷ প্ৰধানমন্ত্ৰীয়ে কেইবাটাও তুলনামূলক উদাহৰণ দাঙি ধৰে৷ তেওঁ স্বাধীনতাৰ পূৰ্বৰ ৬৭বছৰ(২০১৪লৈ) আৰু নিজৰ কাৰ্যকালৰ চাৰিটা বছৰ(২০১৪-১৮)ৰ তুলনা আগবঢ়ায়৷ তেওঁ কয় যে এই সময়ছোৱাত দেশৰ গ্ৰামাঞ্চলত শৌচালয় নিৰ্মাণৰ হাৰ ৩৮ৰ পৰা ৯৫ শতাংশলৈ বৃদ্ধি পাইছে৷ গ্ৰাম্য পথ সংযোগীকৰণ ৫৫ৰ পৰা ৯০ শতাংশলৈ বৃদ্ধি হৈছে৷ ৰন্ধন গেছৰ সংযোগ ৫৫ শতাংশৰ পৰা বৃদ্ধি হৈ ৯০ শতাংশ হৈছে৷ ৯৫% গ্ৰাম্য পৰিয়ালে বিদ্যুৎ সংযোগ লাভ কৰিছে৷ চাৰি বছৰ পূৰ্বে এই পৰিমাণ আছিল মাত্ৰ ৭০%৷ চাৰি বছৰ পূৰ্বে মাত্ৰ ৫০% লোকৰ বেংক একাউণ্ট আছিল৷ এতিয়া প্ৰায় সকলো লোকে বেংক সেৱা লাভ কৰিছে৷ ২০১৪ত মাত্ৰ ৪ কোটি লোকে কৰ ৰিটাৰ্ণ দাখিল কৰিছিল৷ কিন্তু পৰৱৰ্তী চাৰি বছৰত কৰ প্ৰক্ৰিয়াৰ সৈতে পুনৰ ৩ কোটি লোক জড়িত হৈ পৰে৷ প্ৰধানমন্ত্ৰীয়ে কয় যে দৰিদ্ৰ আৰু অনগ্ৰসৰ লোকসকলে এবাৰ প্ৰাথমিক সা-সুবিধা লাভ কৰিলে, তেওঁলোকে নিজে নিজে দৰিদ্ৰতা অতিক্ৰম কৰিব পাৰে৷ যোৱা চাৰি বছৰত এই পৰিৱৰ্তন দেখিবলৈ পোৱা গৈছে আৰু পৰিসংখ্যাই ইয়াক প্ৰমাণ কৰে৷ প্ৰধানমন্ত্ৰীয়ে দৃঢ়তাৰে কয় যে জনসাধাৰণৰ আশা-আকাংক্ষা পূৰণ কৰিবলৈ চৰকাৰ অংগীকাৰবদ্ধ৷ ভাৰতত হৈ থকা প্ৰযুক্তিৰ ব্যৱহাৰ আন উন্নয়নমূলক দেশৰ বাবে এক আৰ্হি হৈ পৰিছে৷ প্ৰযুক্তি আৰু মানৱীয় সংবেদনশীলতাৰ সংমিশ্ৰণে জীৱন-ধাৰণৰ মান উন্নত কৰিছে৷ জলপথ আৰু আকাশী পথৰ প্ৰসাৰৰ বাবে লোৱা পদক্ষেপৰ কথাও তেওঁ উল্লেখ কৰে৷ একেদৰে ৰন্ধন গেছৰ চিলিণ্ডাৰৰ দ্ৰুত ৰিফিল, আয়কৰ পৰিশোধ, পাছপ’ৰ্ট বনোৱা আদি কাম কম সময়তে সম্পূৰ্ণ কৰিব পৰা হৈছে৷ তেওঁ কয় যে প্ৰধানমন্ত্ৰী আৱাস যোজনা, উজ্জলা যোজনা, সৌভাগ্য আঁচনি আদিৰ লাভালাভসমূহ উপভোক্তাৰ ওচৰলৈ চৰকাৰে নিজেই লৈ গৈছে৷ তেওঁ আয়ুস্মান ভাৰত আঁচনিৰ কথাও উল্লেখ কৰে৷ প্ৰধানমন্ত্ৰীয়ে কয় যে এইধৰণৰ আঁচনিসমূহৰ উপভোক্তা হ’ল সাধাৰণতে শ্ৰমিক, কৰ্মী, কৃষক ইত্যাদি৷ দৰিদ্ৰৰ সৱলীকৰণৰ দিশত এই আন্দোলন অনাগত সময়তো অব্যাহত থাকিব৷ ভাৰতৰ প্ৰগতিৰ ওপৰত বিশ্বই নজৰ কৰি আছে বুলিও প্ৰধানমন্ত্ৰীয়ে উল্লেখ কৰে৷ প্ৰধানমন্ত্ৰীয়ে কয় যে অৰ্থনৈতিক অপৰাধীয়ে যাতে বিশ্বৰ কোনো প্ৰান্ততে নিৰাপদে থাকিব নোৱাৰে সেয়া নিশ্চিত কৰিবলৈ ভাৰতে আন্তঃৰাষ্ট্ৰীয় সমূদায়ৰ ওচৰত কিছুমান প্ৰস্তাৱ ৰাখিছে৷
প্ৰধানমন্ত্ৰীয়ে কয় যে আমাৰ নাগৰিকক টিকাকৰণৰ ক্ষেত্ৰত আজি এক গুৰুত্বপূৰ্ণ দি

প্ৰধানমন্ত্ৰী শ্ৰী নৰেন্দ্ৰ মোদীয়ে কয় যে আমাৰ দেশৰ নাগৰিকক টিকাকৰণৰ বাবে ভাৰত চৰকাৰৰ প্ৰচেষ্টাৰ ক্ষেত্ৰত আজি এক গুৰুত্বপূৰ্ণ দিন। তেওঁ ১২-১৪ বছৰ বয়সৰ কিশোৰ-কিশোৰী আৰু ৬০ বছৰৰ উৰ্ধৰ লোকসকলক টিকা গ্ৰহণৰ আহ্বান জনায়। এলানি টুইটত প্ৰধানমন্ত্ৰীয়ে কয়, "আমাৰ দেশৰ নাগৰিকক টিকাকৰণৰ বাবে ভাৰত চৰকাৰৰ প্ৰচেষ্টাৰ ক্ষেত্ৰত আজি এক গুৰুত্বপূৰ্ণ দিন। এতিয়াৰে পৰা ১২-১৪ বছৰ বয়সৰ কিশোৰ-কিশোৰী ক’ভিড টিকা আৰু ৬০ বছৰৰ উৰ্ধৰ লোকসকল সৰ্তকতামূলক ড’জৰ বাবে যোগ্য হ’ব। মই এই বয়স গ্ৰুপৰ সকলো লোকক টিকা গ্ৰহণ কৰিবলৈ আহ্বান জনাইছো।" "সমগ্ৰ পৃথিৱীৰ প্ৰতি ভাৰতৰ দায়বদ্ধতাৰ অংশ হিচাপে আমি ভেকচিন মৈত্ৰী কাৰ্যসূচীৰ অধীনত বিভিন্ন দেশলৈ ভেকচিন প্ৰেৰণ কৰিছো। মই গৌৰৱ অনুভৱ কৰিছো যে ভাৰতৰ ভেকচিনে ক’ভিড-১৯ৰ বিৰুদ্ধে গোলকীয় যুঁজ দিবলৈ সক্ষম হৈছে।" "আজি ভাৰতত কেইবাটাও স্বদেশী ভেকচিন উপলব্ধ হৈছে। আমি এক যথাযথ মূল্যায়ন প্ৰক্ৰিয়াৰ পিছত অন্যান্য ভেকচিনকো অনুমতি প্ৰদান কৰিছো। আমি এই ভয়ংকৰ মহামাৰীৰ বিৰুদ্ধে যুঁজ দিব পৰাকৈ এক সৱল স্থিতিত আছো। একে সময়তে আমি ক’ভিড সম্পৰ্কীয় সকলো সতৰ্কতামূলক ব্যৱস্থা গ্ৰহণ কৰিব লাগিব।"
বাৰাণসীত শিক্ষাৰ্থীৰে বাৰ্তালাপ প্ৰধানমন্ত্ৰীৰ, মূল্যায়ন কৰিলে উন্নয়নমূলক কামৰ

প্রধানমন্ত্রী শ্রী নৰেন্দ্র মোদীয়ে আজি গৃহ সমষ্টি বাৰাণসীত স্কুলীয়া শিক্ষাৰ্থীৰ সৈতে প্রায় ৯০ মিনিট সময় ধৰি বার্তালাপত মিলিত হয়। প্রধানমন্ত্রী নৰউৰ গাঁৱত উপস্থিত হোৱাৰ সময়ত তাৰে এখন প্রাথমিক বিদ্যালয়ৰ শিক্ষাৰ্থীয়ে অত্যন্ত উৎসাহেৰে তেওঁক আদৰণি জনায়। প্ৰধানমন্ত্ৰীয়েও ছাত্র-ছাত্রীসকলক বিশ্বকর্মা জয়ন্তীৰ শুভেচ্ছা জনোৱাৰ লগতে কয় যে বিভিন্ন ক্ষেত্ৰত দক্ষতা অর্জন কৰাটো অতি গুৰুত্বপূর্ণ কথা। প্রধানমন্ত্রীয়ে তেওঁলোকক শিক্ষাৰ্থী হিচাপে প্রশ্ন কৰাটো অতি গুৰুত্বপূৰ্ণ বুলি কয়। তেওঁ শিক্ষাৰ্থীসকলক প্রশ্ন কৰিবলৈ কেতিয়াও ভয় নকৰিবলৈ পৰামর্শ আগবঢ়ায়। প্রশ্ন কৰাটো শিক্ষাগ্রহণৰ এটি মূল বৈশিষ্ট্য বুলি প্রধানমন্ত্রীয়ে উল্লেখ কৰে। প্ৰধানমন্ত্ৰীয়ে এনে একাংশ কন কন শিশুৰ সৈতে সময় কটায়, যিসকলক ‘ৰুম টু ৰিড’ শীৰ্ষক স্বেচ্ছাসেৱী সংস্থাই সাহায্য আগবঢ়াই আহিছে। ইয়াৰ পাছতে তেওঁ বাৰাণসীৰ ডিজেল ল’ক’মোটিভ ৱর্কছ(ডিএনডব্লিউ)ত দৰিদ্র আৰু পিছপৰা শ্ৰেণী শিশুসকলৰ সৈতে বাৰ্তালাপ কৰে। কাশী বিদ্যাপীঠৰ শিক্ষাৰ্থীসকলে এওঁলোকক সহায় আগবঢ়ায় আহিছে। প্রধানমন্ত্রীয়ে তেওঁলোকক মন দি পঢ়া-শুনা কৰাৰ লগতে খেলাধূলাৰ প্ৰতি অধিক আগ্রহী কৰি তোলাৰ পৰামর্শ আগবঢ়ায়। ১৭ ছেপ্টেম্বৰৰ সন্ধিয়া প্রধানমন্ত্রীয়ে বাৰাণসীৰ ৰাষ্টা-ঘাট পৰিদর্শন কৰি চহৰখনৰ উন্নয়নমূলক কাম-কাজ প্ৰত্যক্ষ কৰে। কিছু সময় কাশী বিশ্বনাথ মন্দিৰত ৰৈ তেওঁ প্রার্থনা জনায়। প্রধানমন্ত্রীয়ে হথাৎ মান্দুয়াদি ৰে’ল ষ্টেচনো পৰিদর্শন কৰে।
কোৱাড লীডাৰ্ছ ছামিটৰ বাবে প্ৰধানমন্ত্ৰীৰ জাপান ভ্ৰমণ(২৩-২৫ মে’, ২০২২

জাপানৰ প্ৰধানমন্ত্ৰী মাননীয় ফুমিঅ’ কিশ্বিদাৰ আমন্ত্ৰণক্ৰমে প্ৰধানমন্ত্ৰী শ্ৰী নৰেন্দ্ৰ মোদীয়ে ২০২২ৰ ২৪ মে'ত টকিঅ'ত অনুষ্ঠিত তৃতীয় কোৱাড লীডাৰ্ছ সন্মিলনত আমেৰিকা যুক্তৰাষ্ট্ৰৰ ৰাষ্ট্ৰপতি মাননীয় শ্ৰীযুত জোছেফ আৰ. বাইডেন জুনিয়ৰ আৰু অষ্ট্ৰেলিয়াৰ প্ৰধানমন্ত্ৰীৰ সৈতে অংশগ্ৰহণ কৰিব। ২০২১ চনৰ মাৰ্চ মাহত তেওঁলোকৰ প্ৰথম ভাৰ্চুৱেল বৈঠক, ২০২১ চনৰ ছেপ্টেম্বৰত ৱাশ্বিংটনত ব্যক্তিগত সন্মিলন আৰু ২০২২ চনৰ মাৰ্চত ভাৰ্চুৱেল বৈঠকৰ পিছত টকিঅ'ত অনুষ্ঠিত সন্মিলন হৈছে কোৱাড লীডাৰ্ছৰ চতুৰ্থটো মতবিনিময়। আগন্তুক কোৱাড সন্মিলনে নেতাসকলক ইণ্ডো-পেচিফিক অঞ্চলৰ উন্নয়ন আৰু পাৰস্পৰিক স্বাৰ্থৰ সমসাময়িক গোলকীয় বিষয়সমূহৰ বিষয়ে মত বিনিময় কৰাৰ সুযোগ প্ৰদান কৰিব। নেতাসকলে কোৱাড উদ্যোগ আৰু কাৰ্যকৰী গোটসমূহৰ অগ্ৰগতি পৰ্যালোচনা কৰিব, সহযোগিতাৰ নতুন ক্ষেত্ৰ চিনাক্ত কৰিব আৰু ভৱিষ্যতৰ সহযোগিতাৰ বাবে কৌশলগত নিৰ্দেশনা আৰু দৃষ্টিভংগী প্ৰদান কৰিব। প্ৰধানমন্ত্ৰীয়ে ২৪ মে'ত জাপানৰ প্ৰধানমন্ত্ৰী মাননীয় শ্ৰীযুত ফুমিঅ’ কিশ্বিদাৰে দ্বিপাক্ষিক বৈঠকত মিলিত হ'ব। প্ৰধানমন্ত্ৰী কিশ্বিদাৰ সৈতে হোৱা বৈঠকত দুয়োগৰাকী নেতাই ২০২২ চনৰ মাৰ্চ মাহত অনুষ্ঠিত চতুৰ্দশ ভাৰত-জাপান বাৰ্ষিক সন্মিলনৰ পৰা প্ৰধানমন্ত্ৰী কিশ্বিদাই ভাৰত ভ্ৰমণ কৰাৰ সময়ত তেওঁলোকৰ বাৰ্তালাপ আগবঢ়াই নিয়াৰ সুযোগ প্ৰদান কৰিব। এই ভ্ৰমণকালত প্ৰধানমন্ত্ৰীয়ে জাপানৰ ব্যৱসায়িক নেতাসকলৰ সৈতে এক ব্যৱসায়িক অনুষ্ঠানত অংশগ্ৰহণ কৰিব আৰু লগতে জাপানত ভাৰতীয় সমূদায়ক সম্বোধন কৰিব। প্ৰধানমন্ত্ৰীয়ে ২০২২ চনৰ ২৪ মে'ত আমেৰিকা যুক্তৰাষ্ট্ৰৰ ৰাষ্ট্ৰপতি জোচেফ আৰ. বাইডেন জুনিয়ৰৰ সৈতে দ্বিপাক্ষিক বৈঠকত মিলিত হ'ব। বৈঠকখনে তেওঁলোকৰ নিয়মীয়া সংলাপৰ ধাৰাবাহিকতা চিহ্নিত কৰিব যিয়ে অতি শেহতীয়াকৈ ১১ এপ্ৰিল ২০২২ তাৰিখে ভাৰ্চুৱেল মোডত বাৰ্তালাপ কৰিছিল। দুয়োগৰাকী নেতাই ২০২১ চনৰ ছেপ্টেম্বৰত ৰাষ্ট্ৰপতি বিডেনৰ সৈতে প্ৰধানমন্ত্ৰীৰ দ্বিপাক্ষিক বৈঠকত অনুষ্ঠিত ভাৰত-আমেৰিকা যুক্তৰাষ্ট্ৰৰ কৌশলগত অংশীদাৰীত্বৰ পৰ্যালোচনা কৰিব আৰু আলোচনাৰ ওপৰত অনুসৰণ কৰিব বুলি আশা কৰা হৈছে। তেওঁলোকে অংশীদাৰী আগ্ৰহৰ আঞ্চলিক আৰু গোলকীয় বিকাশৰ ওপৰতো মত বিনিময় কৰিব। প্ৰধানমন্ত্ৰীয়ে অষ্ট্ৰেলিয়াৰ প্ৰধানমন্ত্ৰীৰ সৈতে দ্বিপাক্ষিক বৈঠক অনুষ্ঠিত কৰাৰ সম্ভাৱনা আছে। দুয়োগৰাকী নেতাই ভাৰত-অষ্ট্ৰেলিয়াৰ ব্যাপক কৌশলগত অংশীদাৰীত্বৰ পৰ্যালোচনা কৰিব আৰু পাৰস্পৰিক স্বাৰ্থৰ আঞ্চলিক আৰু গোলকীয় উন্নয়নৰ ওপৰত মত বিনিময় কৰিব বুলি আশা কৰা হৈছে। দুয়োগৰাকী প্ৰধানমন্ত্ৰীৰ মাজত অন্তিমখন দ্বিপাক্ষিক বৈঠক ২০২২ চনৰ ২১ মাৰ্চত অনুষ্ঠিত হৈছিল আৰু তাৰ পিছত ২ এপ্ৰিল ২০২২ তাৰিখে ভাৰত-অষ্ট্ৰেলিয়া অৰ্থনৈতিক সহযোগিতা আৰু বাণিজ্য চুক্তি (ইচিটিএ) স্বাক্ষৰিত হৈছিল।
প্রধানমন্ত্রীয়ে মণিপুৰত ভূমিস্খলনৰ ফলত সৃষ্টি হোৱা পৰিস্থিতিৰ সমীক্ষা কৰে

প্ৰধানমন্ত্ৰী শ্ৰী নৰেন্দ্ৰ মোদীয়ে আজি মণিপুৰৰ মুখ্যমন্ত্ৰী শ্ৰী এন বীৰেন সিংহৰ সৈতে কথা পাতে আৰু ৰাজ্যখনত হোৱা দুখজনক ভূমিস্খলনৰ ফলত সৃষ্টি হোৱা পৰিস্থিতিৰ সমীক্ষা কৰে। প্ৰধানমন্ত্ৰীয়ে টুইট কৰিছে: "মণিপুৰৰ মুখ্যমন্ত্ৰী শ্ৰী @NBirenSingh জীৰ সৈতে কথা পাতিছো আৰু এক দুখজনক ভূমিস্খলনৰ ফলত সৃষ্টি হোৱা পৰিস্থিতিৰ সমীক্ষা কৰো। কেন্দ্ৰৰ ফালৰ পৰা সম্ভৱপৰ সকলো সহায়ৰ আশ্বাস দিওঁ। মই সকলো প্ৰভাৱিত লোকৰ সুৰক্ষাৰ বাবে ঈশ্বৰৰ ওচৰত প্ৰাৰ্থনা কৰিছো। মোৰ সমবেদনা শোক সন্তপ্ত পৰিয়ালসমূহৰ সৈতে আছে। মই সকলো আহত লোকৰ আশু আৰোগ্য কামনা কৰিছো।"
প্ৰধানমন্ত্ৰীক সাক্ষাৎ মাৰ্কিন প্ৰতিৰক্ষা সচিব জেমছ মেটিছৰ

মাৰ্কিন প্ৰতিৰক্ষা সচিব জেমছ মেটিছে আজি আবেলি প্ৰধানমন্ত্ৰী শ্ৰী নৰেন্দ্ৰ মোদীৰ সাক্ষাৎ কৰে। প্ৰধানমন্ত্ৰীয়ে চলিত বৰ্ষৰ জুন মাহত আমেৰিকা যুক্তৰাষ্ট্ৰৰ ভ্ৰমণৰ সময়ত ৰাষ্ট্ৰপতি ট্ৰাম্পৰ সৈতে হোৱা বিস্তৃত, স্পষ্ট আৰু ফলপ্ৰসূ আলোচনাৰ সন্দৰ্ভতো দোঁহাৰে। দুয়ো পক্ষই নিজৰ নিজৰ শক্তিশালী কৌশলগত সহযোগিতাক আৰু অধিক বিকাশ ঘটোৱাৰ বাবে সংকল্প লয়। সচিব মেটিছে দ্বিপাক্ষিক বিষয়সমূহৰ অগ্ৰগতিৰ লগতে সেই ভ্ৰমণকালত গ্ৰহণ কৰা বিভিন্ন সিদ্ধান্ত কাৰ্যকৰী কৰাৰ সন্দৰ্ভত প্ৰধানমন্ত্ৰীক অৱগত কৰে। দুয়োগৰাকী নেতাই শান্তি, সুস্থিৰতা আৰু সন্ত্ৰাসবাদৰ বিৰুদ্ধে যুঁজাৰ বাবে অগ্ৰাধিকাৰ ভিত্তিক সহযোগিতা বৃদ্ধিৰ প্ৰসংগত আঞ্চলিক আৰু বৈশ্বিক পৰ্যায়ত আলোচনা কৰে। দুয়োখন দেশে আঞ্চলিক আৰু বৈশ্বিক পৰ্যায়ত পাৰস্পৰিক স্বাৰ্থজড়িত দিশত ঘনিষ্ঠ সম্পৰ্কৰ বাবে প্ৰশংসা কৰে প্ৰধানমন্ত্ৰীয়ে।
প্ৰধানমন্ত্ৰীক সাক্ষাৎ ফ্ৰান্সৰ সেনা বাহিনীৰ মন্ত্ৰী শ্ৰীমতী ফ্লোৰেন্স পাৰলীৰ

নতুন দিল্লীত আজি ফ্ৰান্সৰ সেনা বাহিনীৰ মন্ত্ৰী শ্ৰীমতী ফ্লোৰেন্স পাৰলীয়ে প্ৰধানমন্ত্ৰী শ্ৰী নৰেন্দ্ৰ মোদীক সাক্ষাৎ কৰে। শ্ৰীমতী পাৰলীয়ে প্ৰধানমন্ত্ৰীক দ্বিপাক্ষিক প্ৰতিৰক্ষা সহযোগিতাৰ উন্নয়নৰ সন্দৰ্ভত চমু ব্যাখ্যা আগবঢ়ায়। প্ৰধানমন্ত্ৰীয়ে কয় যে ভাৰত আৰু ফ্ৰান্সৰ মাজত কৌশলগত সহযোগিতাৰ মুল স্তম্ভ হৈছে প্ৰতিৰক্ষা খণ্ডৰ সহযোগিতা আৰু তেওঁ প্ৰতিৰক্ষা সঁজুলি নিৰ্মাণ আৰু যৌথ গৱেষণা তথা বিকাশৰ ক্ষেত্ৰত ‘মেক ইন ইণ্ডিয়া’ পৰিকাঠামোত ব্যাপক সহযোগিতাৰ আহ্বান জনায়। দুয়োগৰাকী নেতাই পাৰস্পৰিক লাভালাভ থকা আঞ্চলিক আৰু বৈশ্বিক বিষয়সমূহৰ সন্দৰ্ভত আলোচনা কৰে। প্ৰধানমন্ত্ৰীয়ে কয় যে তেওঁ যিমান পাৰি সোনকালে ৰাষ্ট্ৰপতি মেক্ৰনক ভাৰতত আদৰণী জনাবলৈ আগ্ৰহী হৈ আছে।
ৰাছিয়ান ফেডাৰেশ্যনৰ ৰাষ্ট্ৰপতি মহামান্য ভ্লাদিমিৰ পুটিনৰ সৈতে টেলিফোনিক বাৰ্তালাপ প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ৰাছিয়ান ফেডাৰেশ্যনৰ ৰাষ্ট্ৰপতি মহামান্য ভ্লাদিমিৰ পুটিনৰ সৈতে টেলিফোনিক বাৰ্তালাপত মিলিত হয়। নেতাদ্বয়ে খাৰকিভ চহৰত বহু ভাৰতীয় শিক্ষাৰ্থী আবদ্ধ হৈ থকাৰ প্ৰসংগকে প্ৰমুখ্য কৰি ইউক্ৰেইনৰ পৰিস্থিতি পৰ্য্যালোচনা কৰে। তেওঁলোকে সংঘৰ্ষ ক্ষেত্ৰসমূহৰপৰা ভাৰতীয় নাগৰিকসকলক সুৰক্ষিতভাৱে উদ্ধাৰ কৰা সম্পৰ্কে আলোচনা কৰে।
জয়ন্তী উপলক্ষে অটল বিহাৰী বাজপেয়ীক স্মৰণ প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে জয়ন্তী উপলক্ষে প্ৰাক্তন প্ৰধানমন্ত্ৰী অটল বিহাৰী বাজপেয়ীলৈ শ্ৰদ্ধাঞ্জলি জ্ঞাপন কৰিছে। এটি টুইটত প্ৰধানমন্ত্ৰীগৰাকীয়ে কয়; জয়ন্তী উপলক্ষে আদৰণীয় অটল জী লৈ কৌটি-কৌটি প্ৰাৰ্থনা জনালো। অটল জীক তেওঁৰ জয়ন্তীত স্মৰণ কৰিছো। আমি ৰাষ্ট্ৰখনৰ প্ৰতি তেওঁৰ সমৃদ্ধ সেৱাৰদ্বাৰা অনুপ্ৰাণিত হৈছো। তেওঁ ভাৰতক শক্তিশালী আৰু উন্নত কৰিবলৈ নিজৰ জীৱন উৎসৰ্গা কৰিছিল। তেওঁৰ উন্নয়নমূলক পদক্ষেপৰাজিয়ে লাখ–লাখ ভাৰতীয়ক ইতিবাচকভাৱে প্ৰভাৱিত কৰিছে।
লক্ষনৌৰ চৌধুৰী চৰণ সিং আন্তঃৰাষ্ট্ৰীয় বিমান বন্দৰৰ  ১৮৯৯ বৰ্গ কিলোমিটাৰ ভূমি ভাৰতীয় বিমান প্ৰাধিকৰণৰদ্বাৰা লক্ষনৌ মেট্ৰ’ ৰে’ল কৰ্পোৰেশ্যনলৈ স্থায়ীভাৱে হস্তান্তৰ কৰাৰ প্ৰস্তাৱত কেবিনেটৰ অনুমোদন

প্ৰধান মন্ত্ৰী শ্ৰী নৰেন্দ্ৰ মেদীৰ পৌৰোহিত্বত অনুষ্ঠিত কেন্দ্ৰীয় কেবিনেটৰ বৈঠকত লক্ষনৌৰ চৌধুৰী চৰণ সিং আন্তঃৰাষ্ট্ৰীয় বিমান বন্দৰৰ ১৮৯৯ বৰ্গ কিলোমিটাৰ ভূমি ভাৰতীয় বিমান প্ৰাধিকৰণৰদ্বাৰা লক্ষনৌ মেট্ৰ’ ৰে’ল কৰ্পোৰেশ্যনলৈ স্থায়ীভাৱে হস্তান্তৰ কৰাৰ প্ৰস্তাৱত অনুমোদন জনোৱা হয়। ট্ৰান্সপোৰ্ট নগৰ মেট্ৰ’ ষ্টেশ্যনৰ প্ৰৱেশ আৰু প্ৰস্থান পথ নিৰ্মাণ কৰিবৰ বাবে উক্ত ভূমি লক্ষনৌ মেট্ৰ’ ৰে’ল কৰ্পোৰেশ্যনক প্ৰয়োজন আছিল।এয়া এক জনসাধাৰণে ব্যৱহাৰ কৰিব পৰা প্ৰকল্প যাৰ পৰা বিশাল মাত্ৰাত জনসাধাৰণ লাভান্বিত হ’ব।